Compiègne-ban, a régi Compendiumban már Kopasz Károly alapította a Saint-Corneille apátságot. 833-ban itt fosztották meg trónjától Jámbor Lajost, és 987-ben itt halt ki V. Lajossal a Karoling-dinasztia. A százéves háborúban birtoklásáért angolok, franciák és burgundiaiak többször küzdöttek. 1430-ban itt esett fogságba az orléans-i szűz. XIII. Lajos 1624-ben Svédországgal, 1635-ben Hollandiával itt kötött egyezséget. I. Napóleon ide internálta IV. Károly spanyol királyt és itt találkozott először 1810-ben Mária Lujzával. III. Napóleon korában Compiègne a császári udvar kedvelt lakóhelye volt. A közeli erdőben írták alá 1918-ban Németország, majd 1940-ben Franciaország kapitulációját.